Maatskappy vervolg oor ‘giftige’ stortingsterreinFoto: Facebook EnviroServ, die afvalverwyderingsmaatskappy wat daarvan beskuldig word dat sy Shongweni-stortingsterrein buite Durban “giftige gasse” afgee, gaan strafregtelik vervolg word. “Ons het besluit om die maatskappy te vervolg en ons tref nou reëlings vir die beskuldigdes om in die hof te verskyn,” het adv. Moipone Noko, direkteur van openbare vervolging, Maandag aan African News Agency bevestig. Die departement van omgewingsake het in September verlede jaar ŉ aanklag van oortreding van die Wet op Nasionale Luggehalte ingedien. Die saak is na ŉ provinsiale taakspan vir verdere ondersoek verwys. Dean Thompson, uitvoerende hoof van die EnviroServ-groep, het Maandag in reaksie op die nuus gesê die maatskappy het nog nie die klagstaat gesien nie. “Sou die kwessie opduik, sal ons dit op gepaste wyse hanteer,” het hy gesê. Maroela Media het vroeër berig die stortingsterrein was die bron van baie ontevredenheid onder inwoners van Hillcrest, Shongweni, Dassenhoek en die omliggende gebiede. Volgens die inwoners gee die terrein giftige gasse af wat asma, brongitis, longontsteking, ekseem, neusbloeding en ander siektes veroorsaak. Kinders in die gebied word glo veral geraak. Foto: Facebook In Januarie het ongeveer 2 000 inwoners deelgeneem aan ŉ optog deur die strate van Hillcrest om te eis dat die terrein gesluit word en EnviroServ aanspreeklik gehou word. Die terrein is gelisensieer om gevaarlike afval te ontvang, maar mag sedert September verlede jaar nie meer Tipe 1 (baie gevaarlike) afval ontvang nie, as deel van ŉ nakomingskennisgewing. Vroeër vandeesmaand het die departement van omgewingsake ŉ kennisgewing aan EnviroServ gestuur oor hul voorneme om die lisensie vir die terrein op te skort. EnviroServ staan die sluiting teen. Die maatskappy het aanvanklik maande lank ontken dat die terrein die skadelike gasse in die lug veroorsaak, maar het later erken dat dit “bydra” daartoe. Die maatskappy het egter volgehou ander ondernemings in die gebied moet ondersoek word en ontken hy is verantwoordelik vir die gesondheidsprobleme van inwoners in die gebied.